Burjassot commemora el Dia Internacional de les Persones amb Discapacitat, el dimecres 4 de desembre
2025-07-24

Promoure els drets i el benestar de les persones amb algun tipus de discapacitat en tots els àmbits de la societat i el desenvolupament, així com conscienciar sobre la seua situació en tots els aspectes de la vida política, social, econòmica i cultural és un objectiu fonamental de les administracions. Les persones amb discapacitat han de ser considerades igual que aquelles que no la tenen i poder gaudir dels seus drets.

Davant aquestes premissa, i treballant sempre per donar visibilitat a totes les persones del municipi, l’Ajuntament de Burjassot commemorarà el Dia Internacional de les Persones amb Discapacitat, que se celebra a tot el món el 3 de desembre.

Així, la Regidoria de Serveis Socials, dirigida per Manuela Carrero, ha programat la jornada “La diversitat suma. Coneix-me per les meues habilitats, no per les meues discapacitats”, la qual tindrà lloc el dimecres 4 de desembre, a les 10.30 hores, a la Casa de Cultura.

La jornada començarà amb una taula informativa sobre el Servei Municipal de Promoció d’Autonomia Personal, aportant la informació més rellevant sobre les novetats en la reforma de la legislació civil i processal per al suport a persones amb discapacitat en l’exercici de la seua capacitat jurídica (Llei 8/2021). A continuació, sobre les 11.00 hores, Mario Raúl Martínez, veí de Burjassot i primer atleta del món amb sordceguesa que participa en carreres d’ultra distància,  parlarà sobre la pràctica esportiva i la discapacitat.

A les 11.30h, començaran els espectacles artístics i culturals protagonitzats per entitats de Burjassot que participaran en la jornada: hi haurà ball a càrrec d’usuaris i usuàries del Centre Ocupacional Los Silos; una breu interpretació de bateria de Vicente Vila Nadal; un espectacle musical de ball a càrrec d’usuaris del Centre Ocupacional Nou Renàixer i la projecció del curtmetratge “La Caja”, per part també de Nou Renàixer.

També participarà en la jornada la Fundació Acavall que durà a terme diferents activitats amb gossos i mascotes de xicoteta grandària per a mostrar els beneficis de la interacció amb animals i com actuen quan són destinats a la teràpia per a persones amb diversitat funcional.

Es comptarà també amb estands informatius de les diferents associacions participants i també hi haurà animació i dinamització de la jornada amb música i espectacles.

Col·laboren en l’activitat ADERES Burjassot, Fem Salut, Centre Ocupacional Los Silos, Centre Ocupacional Nou Renàixer, Fundació Maides, el Programa d’Atenció al Desenvolupament Infantil de l’Ajuntament (ADI) i la Fundació Fesord.